VAZIRLIKLAR, IDORALAR VA KORXONALARNING AYLANMA MABLAG‘LARI NORMATIVLARI TO‘G‘RISIDA

Korxonalarning moliyaviy ahvolini mustahkamlash, moddiy va moliyaviy resurslardan oqilona foydalanish, aylanma mablag‘larning aylanishini tezlashtirish maqsadida Vazirlar Mahkamasi qaror qiladi:
 1. Vazirliklar, idoralar, birlashmalar va korxonalar bo‘yicha aylanma mablag‘lar normativlari ilovaga muvofiq tasdiqlansin.
 2. Vazirliklar, idoralar, birlashmalar va korxonalar: o‘zlariga qarashli birlashmalar va korxonalarning ishlab chiqarish faoliyati xususiyatidan kelib chiqqan holda aylanma mablag‘larning tabaqalashtirilgan normativlarini bir oy muddatda ishlab chiqsinlar va ularga yetkazsinlar;
 aylanma mablag‘lar butunligi ta’minlanishiga, ularning aylanishini tezlashtirishga qaratilgan tadbirlarni ishlab chiqsinlar va amalga oshirsinlar;
 o‘z aylanma mablag‘lari sarflab yuborilishini va ularning boshqa maqsadlarda xo‘jalik aylanmasidan chiqarilishini moliyaviy intizomni qo‘pol ravishda buzish deb qarab, aybdorlarni amaldagi qonun hujjatlariga muvofiq javobgarlikka tortgan holda, o‘zlariga qarashli birlashmalar va korxonalar rahbarlarining aylanma mablag‘lar bugunligi ta’minlanishi uchun javobgarligini oshirsinlar.
 3. Belgilansinki, korxonalarning o‘z mablag‘lari, banklarning kreditlari va budjetdan ajratiladigan mablag‘lar aylanma mablag‘larni normativ darajagacha to‘ldirish manbalari hisoblanadi.
 4. O‘zbekiston Respublikasi Moliya vazirligi Markaziy bank tijorat banklari, vazirliklar va idoralar, birlashmalar va korxonalar bilan birgalikda 1996-yil yakunlari bo‘yicha aylanma mablag‘lar holatini ko‘rib chiqsinlar va aylanma mablag‘larni to‘ldirish manbalari va hajmlari to‘g‘risidagi takliflarni 1997-yil aprelgacha Vazirlar Mahkamasiga kiritsinlar.
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari B.S. Hamidov va Markaziy bank raisi F.M. Mullajonov zimmasiga yuklansin.